RBF ลุยปลูกต้นยูคาลิป 500 ไร่ มุ่งเป้ากลางทาง “คาร์บอน” ปี 70 แก้วิกฤตโลกร้อน
RBF ประกาศเจตนารมณ์มุ่งลดการปล่อยก๊าซเรือนกระจก เดินหน้าปลูกต้นยูคาลิปตัสเพิ่ม 500 ไร่ ลดคาร์บอนเครดิตและการชดเชยคาร์บอน เพื่อให้บรรลุเป้าหมายความเป็นกลางทางคาร์บอนภายในปี 70
RBF ประกาศเจตนารมณ์มุ่งลดการปล่อยก๊าซเรือนกระจก เดินหน้าปลูกต้นยูคาลิปตัสเพิ่ม 500 ไร่ ลดคาร์บอนเครดิตและการชดเชยคาร์บอน เพื่อให้บรรลุเป้าหมายความเป็นกลางทางคาร์บอนภายในปี 70
11 พ.ค. 2566

นางเพ็ชรา รัตนภูมิภิญโญ ประธานคณะกรรมการความรับผิดชอบต่อสังคมและการพัฒนาที่ยั่งยืน บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF เปิดเผยว่า ที่ประชุมคณะกรรมการ (บอร์ด) ความรับผิดชอบต่อสังคมและการพัฒนาที่ยั่งยืนของบริษัทฯ มีมติประกาศเจตนารมณ์ในการตั้งเป้าหมายมุ่งลดการปล่อยก๊าซเรือนกระจก เพื่อบรรลุเป้าหมายความเป็นกลางทางคาร์บอน (Carbon Neutrality) ภายในปี 2570 และลดการปล่อยก๊าซเรือนกระจกสุทธิเป็นศูนย์ (Net Zero) ซึ่งเร็วกว่าเป้าหมายของประเทศ โดยกำหนดกลยุทธ์เชิงรุก พร้อมแผนปฏิบัติการรองรับ  เพื่อให้มุ่งบรรลุเป้าหมายการลดการปล่อยก๊าซเรือนกระจกที่สอดคล้องกับบริบทของการดำเนินธุรกิจ
ล่าสุด RBF ได้เข้าร่วมโครงการลดก๊าซเรือนกระจกภาคสมัครใจตามมาตรฐานของประเทศไทย (Thailand Voluntary Emission Reduction Program) หรือ T-VER โดยจัดทำโครงการปลูกสวนไม้เศรษฐกิจโตเร็ว ด้วยการปลูกต้นยูคาลิปตัสในพื้นที่ของบริษัทฯ จังหวัดเชียงราย จำนวน 500 ไร่ โดยต้นยูคาลิปตัส นับเป็นไม้ยืนต้นเศรษฐกิจที่มีการเจริญเติบโตอย่างรวดเร็ว ปลูกง่าย สามารถใช้ในการวิจัยและสกัดเพื่อประโยชน์ในผลิตภัณฑ์ของบริษัทฯ โดยเฉพาะการเพิ่มทางเลือกในการผลิตน้ำมันหอมระเหยที่สกัดจากใบของต้นยูคาลิปตัส นับเป็นการสนับสนุนการผลิตและการใช้ประโยชน์ไม้สมุนไพรอย่างมี ประสิทธิภาพ โดยพื้นที่ป่ายูคาลิปตัสดังกล่าวจะเป็นกลไกสำคัญเพื่อคาร์บอนเครดิตและการชดเชยคาร์บอน รวมถึงการเพิ่มศักยภาพในการดูดซับก๊าซเรือนกระจกจากชั้นบรรยากาศด้วยวิธีทางธรรมชาติ พร้อมสร้างคุณค่าด้านสิ่งแวดล้อมและยกระดับเศรษฐกิจชุมชนของสังคมไทยอีกทางหนึ่งด้วย
อย่างไรก็ตาม ที่ผ่านมาบริษัทฯ ได้ดำเนินกิจกรรมลดการปล่อยก๊าซเรือนกระจกผ่านในโครงการต่างๆ  เช่น  โครงการผลิตไฟฟ้าจากพลังการทดแทนโดยการติดตั้ง Solar Roof และโครงการปลูกป่าชายเลนร่วมกับมูลนิธิสถาบันราชพฤกษ์ จำนวน 1,000 ต้น ณ โรงเรียนธรรมชาติป่าชายเลน ตำบลบางแก้ว อำเภอเมือง จังหวัดสมุทรสงคราม
นางเพ็ชรา กล่าวเพิ่มเติมว่า RBF ให้ความสำคัญต่อการสร้างความร่วมมือกับภาคีต่างๆ เพื่อขับเคลื่อนไปสู่เป้าหมาย Carbon Neutrality มุ่งสู่การปล่อยก๊าซเรือนกระจกสุทธิเป็นศูนย์ (Net Zero) ซึ่งเป็นเป้าหมายสำคัญระดับประเทศและระดับโลก โดยการเข้าร่วมเครือข่ายคาร์บอนนิวทรัลประเทศไทย หรือ Thailand Carbon Neutral Network (TCNN) เพื่อส่งเสริมและผลักดันความร่วมมือระหว่างภาครัฐ ภาคเอกชน และภาคท้องถิ่น/ชุมชน ในการยกระดับการลด ก๊าซเรือนกระจก สร้างการเติบโตอย่างยั่งยืนบนสังคมที่เป็นมิตรต่อสภาพภูมิอากาศ และมุ่งสู่การบรรลุเป้าหมาย Carbon Neutrality และ Net Zeroของประเทศต่อไป
“RBF ตระหนักถึงความสำคัญเร่งด่วนของการเปลี่ยนแปลงสภาพภูมิอากาศโลก และศักยภาพการเป็นกำลังสำคัญในการขับเคลื่อนประเทศไทยสู่สังคมคาร์บอนต่ำ จึงกำหนดกลยุทธ์ ตัวชี้วัด และแผนปฏิบัติการที่ชัดเจนในการลดการปล่อยก๊าซเรือนกระจกเพื่อเป้าหมายความเป็นกลางทางคาร์บอน (Carbon Neutrality) ให้ได้เร็วกว่าที่ประเทศไทยกำหนด พร้อมมุ่งมั่นดำเนินธุรกิจที่เป็นมิตรกับสิ่งแวดล้อม ด้วยความตระหนักในด้านการเปลี่ยนแปลงสภาพภูมิอากาศ และร่วมเป็นส่วนหนึ่งในการช่วยลดผลกระทบจากการเพิ่มขึ้นของอุณหภูมิโลกอย่างยั่งยืน” นางเพ็ชรา กล่าว